text: Beboere evakueret ved påsat brand
  27 januar 2011 kl. 08.42
  Beboerne i opgangen Finlandsvej 88 i Vejle blev evakueret i forbindelse med en påsat brand i affaldsrummet. Branden udviklede voldsom røg, men der skete ingen skade på bygingen.
  Alarmen indløb kl. 19.09 onsdag. Brandstationen ligger kun få hundrede meter fra boligblokken. Da brandfolkene ankom, var der store flammer i kælderrummet, hvor affaldsskakten ender.
  
  Påsat?
  Lågen til rummet stod åben. Derfor formodes det, at branden er påsat.
   
  Den kan dog også være antændt, fordi beboere har smidt affald med gløder ud.
  Beboerne var evakueret og stod på pladsen foran opgangen, da brandvæsenet ankom.
  